作者:皎然
標題:奉和薛員外誼贈湯評事衡反招隱之跡兼見寄十二韻
內容:喜友稱高儒，曠懷美無度。近為東田誘，遂耽西山趣。庭有介隱心，得無雲泉誤。府公中司貴，頻貽咫尺素。郡佐仙省高，亦贈瓊瑤句。誚茲長往志，紆彼獨遊步。禪子方外期，夢想山中路。艱難親稼穡，晨夕苦煙霧。曷若孟嘗門，日榮國士遇。鏗鏘聆綺瑟，攀折邇瓊樹。幽踐隨鹿麋，久期怨蟾兔。情同不繫舟，有跡道所惡。